ประกาศการไฟฟ้าฝ่ายผลิตแห่งประเทศไทย

เรื่อง กำหนดเขตสำรวจสายส่งไฟฟ้าขนาด ๒๓๐ กิโลโวลต์

ตัดตอนสายส่ง ๒๓๐ กิโลโวลต์ ลำตะคอง - นครราชสีมา ๒ ไปยังสถานีไฟฟ้าย่อยสีคิ้ว

ด้วยการไฟฟ้าฝ่ายผลิตแห่งประเทศไทย (กฟผ.) มีโครงการก่อสร้างสายส่งไฟฟ้าขนาด ๒๓๐ กิโลโวลต์ ตัดตอนสายส่ง ๒๓๐ กิโลโวลต์ ลำตะคอง - นครราชสีมา ๒ ไปยังสถานีไฟฟ้าย่อยสีคิ้วจังหวัดนครราชสีมา

ดังนั้น อาศัยอำนาจตามความในมาตรา ๒๘ แห่งพระราชบัญญัติการไฟฟ้าฝ่ายผลิตแห่งประเทศไทย พ.ศ. ๒๕๑๑ แก้ไขเพิ่มเติมโดยพระราชบัญญัติการไฟฟ้าฝ่ายผลิตแห่งประเทศไทย (ฉบับที่ ๕) พ.ศ. ๒๕๓๕ จึงประกาศให้ทราบโดยทั่วกันว่า กฟผ. จะดำเนินการสำรวจทั่วไปเพื่อเลือกแนวสำหรับก่อสร้างสายส่งไฟฟ้าขนาด ๒๓๐ กิโลโวลต์ ตัดตอนสายส่ง ๒๓๐ กิโลโวลต์ ลำตะคอง - นครราชสีมา ๒ ไปยังสถานีไฟฟ้าย่อยสีคิ้ว โดยจะมีการกำหนดเขตบริเวณที่ที่จะเดินสายไฟฟ้าด้านละไม่เกิน ๔๐ เมตร และจะทำการสำรวจในท้องที่ต่างๆ ดังนี้

จังหวัดนครราชสีมา

(๑) อำเภอสีคิ้ว             ตำบลกุดน้อย           ตำบลมิตรภาพ     ตำบลสีคิ้ว

(๒) อำเภอสูงเนิน          ตำบลสูงเนิน             ตำบลมะเกลือเก่า

ตำบลมะเกลือใหม่      ตำบลเสมา

ทั้งนี้ ตั้งแต่พ้นกำหนดสามสิบวัน นับแต่วันประกาศในราชกิจจานุเบกษา จนกว่างานสำรวจข้อมูลจะแล้วเสร็จ

ประกาศ ณ วันที่ ๒ กรกฎาคม พ.ศ. ๒๕๕๐

ไกรสีห์ กรรณสูต

ผู้ว่าการการไฟฟ้าฝ่ายผลิตแห่งประเทศไทย